ਨੁਸਰਤ ਜਹਾਂ
ਨੁਸਰਤ ਜਹਾਂ ਰੁਹੀ (ਅੰਗ੍ਰੇਜ਼ੀ: Nusrat Jahan Ruhi; ਜਨਮ 8 ਜਨਵਰੀ 1990) ਇੱਕ ਭਾਰਤੀ ਅਭਿਨੇਤਰੀ ਹੈ, ਜੋ ਮੁੱਖ ਤੌਰ 'ਤੇ ਬੰਗਾਲੀ ਸਿਨੇਮਾ ਵਿੱਚ ਕੰਮ ਕਰਦੀ ਹੈ। 2019 ਵਿੱਚ, ਜਹਾਂ ਰਾਜਨੀਤੀ ਵਿੱਚ ਸਰਗਰਮੀ ਨਾਲ ਸ਼ਾਮਲ ਹੋ ਗਈ ਅਤੇ ਤ੍ਰਿਣਮੂਲ ਕਾਂਗਰਸ ਦੇ ਉਮੀਦਵਾਰ ਵਜੋਂ ਬਸ਼ੀਰਹਾਟ ਹਲਕੇ ਤੋਂ ਸੰਸਦ ਮੈਂਬਰ, ਲੋਕ ਸਭਾ ਚੁਣੀ ਗਈ। ਜਹਾਂ ਦੀ ਸਕ੍ਰੀਨ ਡੈਬਿਊ ਰਾਜ ਚੱਕਰਵਰਤੀ ਦੀ ਫਿਲਮ 'ਸ਼ੋਟਰੂ' ਤੋਂ ਹੋਈ ਸੀ।

ਸ਼ੁਰੂਆਤੀ ਜੀਵਨ ਅਤੇ ਸਿੱਖਿਆ 
ਜਹਾਂ ਦਾ ਜਨਮ 8 ਜਨਵਰੀ 1990 ਨੂੰ ਮੁਹੰਮਦ ਸ਼ਾਹ ਜਹਾਂ ਅਤੇ ਸੁਸ਼ਮਾ ਖਾਤੂਨ ਦੇ ਘਰ ਕਲਕੱਤਾ (ਹੁਣ ਕੋਲਕਾਤਾ), ਪੱਛਮੀ ਬੰਗਾਲ, ਭਾਰਤ ਵਿੱਚ ਇੱਕ ਉੱਤਰ ਪ੍ਰਦੇਸ਼ ਮੁਸਲਿਮ ਪਰਿਵਾਰ ਵਿੱਚ ਹੋਇਆ ਸੀ। ਉਸਨੇ ਆਪਣੀ ਸਕੂਲੀ ਪੜ੍ਹਾਈ ਅਵਰ ਲੇਡੀ ਕਵੀਨ ਆਫ਼ ਦ ਮਿਸ਼ਨ ਸਕੂਲ, ਕੋਲਕਾਤਾ ਤੋਂ ਪੂਰੀ ਕੀਤੀ ਅਤੇ ਫਿਰ ਭਵਾਨੀਪੁਰ ਕਾਲਜ, ਕੋਲਕਾਤਾ ਵਿੱਚ ਬੈਚਲਰ ਆਫ਼ ਕਾਮਰਸ (ਆਨਰਸ) ਦੀ ਡਿਗਰੀ ਨਾਲ ਗ੍ਰੈਜੂਏਸ਼ਨ ਕੀਤੀ।

ਸਿਆਸੀ ਕੈਰੀਅਰ 
12 ਮਾਰਚ 2019 ਨੂੰ, ਪੱਛਮੀ ਬੰਗਾਲ ਦੀ ਮੁੱਖ ਮੰਤਰੀ ਅਤੇ ਤ੍ਰਿਣਮੂਲ ਕਾਂਗਰਸ ਪਾਰਟੀ ਦੀ ਪ੍ਰਧਾਨ, ਮਮਤਾ ਬੈਨਰਜੀ ਨੇ ਘੋਸ਼ਣਾ ਕੀਤੀ ਕਿ ਜਹਾਂ 2019 ਦੀਆਂ ਆਉਣ ਵਾਲੀਆਂ ਆਮ ਚੋਣਾਂ ਬਸੀਰਹਾਟ ਲੋਕ ਸਭਾ ਹਲਕੇ ਤੋਂ ਲੜੇਗੀ  ਉਹ ਭਾਜਪਾ ਉਮੀਦਵਾਰ ਸਯੰਤਨ ਬਾਸੂ ਵਿਰੁੱਧ 350,000 ਵੋਟਾਂ ਦੇ ਫਰਕ ਨਾਲ ਜੇਤੂ ਬਣ ਕੇ ਉਭਰੀ।

ਨਿੱਜੀ ਜੀਵਨ 
ਜਹਾਂ ਅਤੇ ਕਾਰੋਬਾਰੀ ਨਿਖਿਲ ਜੈਨ ਦਾ ਤੁਰਕੀ ਵਿੱਚ 19 ਜੂਨ 2019 ਨੂੰ ਇੱਕ ਵਿਸਤ੍ਰਿਤ ਵਿਆਹ ਸਮਾਰੋਹ ਹੋਇਆ ਸੀ, ਜਿਸ ਤੋਂ ਬਾਅਦ ਇੱਕ ਰਿਸੈਪਸ਼ਨ ਵਿੱਚ ਮੁੱਖ ਮੰਤਰੀ ਮਮਤਾ ਬੈਨਰਜੀ ਅਤੇ ਉਸ ਦੀ ਅਭਿਨੇਤਰੀ ਦੋਸਤ ਅਤੇ ਸੰਸਦ ਦੇ ਸਹਿ ਮੈਂਬਰ ਮਿਮੀ ਚੱਕਰਵਰਤੀ ਸਮੇਤ ਹੋਰ ਮਸ਼ਹੂਰ ਹਸਤੀਆਂ ਸ਼ਾਮਲ ਹੋਈਆਂ।

ਜਹਾਂ ਨੇ ਬਾਅਦ ਵਿੱਚ ਦਾਅਵਾ ਕੀਤਾ ਕਿ ਇਹ ਵਿਆਹ ਕਾਨੂੰਨੀ ਨਹੀਂ ਸੀ ਅਤੇ "ਇਹ ਇੱਕ ਲਿਵ-ਇਨ ਰਿਸ਼ਤੇ ਤੋਂ ਵੱਧ ਕੁਝ ਨਹੀਂ ਸੀ"। ਬਾਅਦ ਵਿੱਚ ਕੋਲਕਾਤਾ ਦੀ ਇੱਕ ਅਦਾਲਤ ਨੇ ਫੈਸਲਾ ਸੁਣਾਇਆ ਕਿ ਜਹਾਂ ਅਤੇ ਜੈਨ ਦਾ ਵਿਆਹ ਕਾਨੂੰਨੀ ਤੌਰ 'ਤੇ ਅਵੈਧ ਹੈ। 

ਜਹਾਂ ਨੇ ਅਭਿਨੇਤਾ ਯਸ਼ ਦਾਸਗੁਪਤਾ ਨਾਲ ਆਪਣੇ ਰਿਸ਼ਤੇ ਦੀ ਸ਼ੁਰੂਆਤ ਕੀਤੀ ਪਰ ਦਸੰਬਰ 2021 ਤੱਕ ਉਨ੍ਹਾਂ ਦੀ ਵਿਆਹੁਤਾ ਸਥਿਤੀ ਅਣਜਾਣ ਹੈ  ਅਗਸਤ 2021 ਵਿੱਚ, ਜਹਾਂ ਨੇ ਕੋਲਕਾਤਾ ਦੇ ਇੱਕ ਨਿੱਜੀ ਹਸਪਤਾਲ ਵਿੱਚ ਇੱਕ ਲੜਕੇ ਨੂੰ ਜਨਮ ਦਿੱਤਾ। ਦੱਸਿਆ ਜਾ ਰਿਹਾ ਹੈ ਕਿ ਬੱਚੇ ਦੇ ਜਨਮ ਸਰਟੀਫਿਕੇਟ ਵਿੱਚ ਪਿਤਾ ਦਾ ਨਾਮ ਦਾਸਗੁਪਤਾ ਹੈ।

ਅਵਾਰਡ 

 2021 ਵਿੱਚ ਨੁਸਰਤ ਨੂੰ 16ਵੇਂ ਤੁਮੀ ਅਨੰਨਿਆ ਅਵਾਰਡ ਵਿੱਚ "ਦ ਯੂਥ ਆਈਕਨ" ਅਵਾਰਡ ਨਾਲ ਸਨਮਾਨਿਤ ਕੀਤਾ ਗਿਆ।
 2022 ਵਿੱਚ ਨੁਸਰਤ ਨੂੰ ਪੱਛਮੀ ਬੰਗਾਲ ਦੀ ਮੁੱਖ ਮੰਤਰੀ ਮਮਤਾ ਬੈਨਰਜੀ ਦੁਆਰਾ ਮਹਾਨਾਇਕਾ ਨਾਲ ਸਨਮਾਨਿਤ ਕੀਤਾ ਗਿਆ ਸੀ।

ਹਵਾਲੇ 

21ਵੀਂ ਸਦੀ ਦੀਆਂ ਭਾਰਤੀ ਅਭਿਨੇਤਰੀਆਂ
ਭਾਰਤੀ ਟੈਲੀਵਿਜ਼ਨ ਅਦਾਕਾਰਾਵਾਂ
ਬੰਗਾਲੀ ਸਿਨੇਮਾ ਵਿੱਚ ਅਦਾਕਾਰਾਵਾਂ
ਭਾਰਤੀ ਅਦਾਕਾਰਾਵਾਂ
ਕੋਲਕਾਤਾ ਦੀਆਂ ਅਭਿਨੇਤਰੀਆਂ
ਜ਼ਿੰਦਾ ਲੋਕ
ਜਨਮ 1990